《弹子岩题名》
宋代·吴居仁

吾侪生江南，远近俱邻乡。
一官皆为贫，糊口走四方。
遇合良独皆，动如参与商。
谁知自有时，朋盍聚炎荒。
外台参计画，幕府佐纪纲。
出宰得壮县，分教涖庠。
曹掾胜三语，簿领真仇香。
不止似人喜，顿觉吾军张。
合坐尊序齿，避席敬行觞。
岩酒纵登览，杖屦陪徜徉。
棋矢以相娱，啸歌情意长。
举酒起祝规，爱我药石良。
古人尚植立，君子道其常。
平生学忠孝，馀力从文章。
临节不可夺，当官有何强。
穷乃见节义，老当志弥刚。
鸿秸在寥廓，骐骥终腾骧。
愿言各勉旃，事业要辉光。
它日先上道，富贵无相忘。